LHร่วง4%หลังDSIเรียก”อนันต์” แจ้งข้อหาฟอกเงินที่ดินธรรมกาย
LH ร่วง 4.02% หลัง DSI เรียก"อนันต์"รับทราบข้อกล่าวหาฟอกเงินที่ดินธรรมกาย
19 พ.ค. 2560

ผู้สื่อข่าวรายงานว่า บริษัทแลนด์แอนด์เฮ้าส์ จำกัด (มหาชน)  หรือ LH  ณ เวลา 10.10 น. อยู่ที่ระดับ 9.55 บาท ลบ 0.40 บาท หรือ 4.02% ด้วยมูลค่าซื้อขาย 85.08 ล้านบาท

ด้านแหล่งข่าวจาก บมจ.แลนด์ แอนด์ เฮ้าส์ (LH) เปิดเผยถึงกรณีที่กรมสอบสวนคดีพิเศษ (DSI) ออกหมายเรียกนายอนันต์ อัศวโภคิน ประธานกรรมการบริหาร LH ในข้อหาสมคบและร่วมกันฟอกเงิน กรณีพัวพันคดีซื้อที่ดิน 46 ไร่ติดวัดพระธรรมกายว่า ทางบริษัทรับทราบเรื่องดังกล่าวแล้ว แต่กรณีของนายอนันต์ถือเป็นเรื่องเฉพาะบุคคล ไม่ได้มีส่วนเกี่ยวข้องกับการดำเนินธุรกิจของ LH ดังนั้น จึงขอให้นักลงทุนเชื่อมั่น เพราะแผนการดำเนินธุรกิจของ LH จะไม่ได้รับผลกระทบและยังคงเป็นไปตามเดิม
ขณะนี้คณะกรรมการบริษัทยังไม่มีการเรียกประชุมเร่งด่วนเพื่อหารือเรื่องนี้ เนื่องจากเพิ่งเกิดขึ้นและยังไม่มีความชัดเจนว่านายอนันต์จะมีความผิดจริงหรือไม่ เป็นเพียงแค่หมายเรียกให้เข้าไปรับทราบข้อกล่าวหาเท่านั้น แต่หากในท้ายสุดแล้วผลการสอบสวนสรุปออกมาว่านายอนันต์ มีความผิดจริง ตำแหน่งด้านการบริหารต่าง ๆ ในบริษัทก็คงต้องเป็นไปตามขั้นตอนทางกฎหมาย